**Viggo Halvdan Ullmann** (født 5. mai 1954), kjent som **Boye Ullmann**, er en norsk fagforeningsmann og politiker. Han er faglig leder i Nei til EU. og medlem av Rødts faglige utvalg. Ullmann arbeider i dag[*når?*] som organisasjonsarbeider i Fellesforbundet.

Biografi
--------

Ullmann er født og oppvokst på Lillehammer og er utdannet verktøymaker. Han var klubbleder i Fellesforbundet sin klubb ved Norwesco AS i nesten 20 år. Etter en konflikt med ledelsen sluttet han der på begynnelsen av 2000-tallet. Han har hatt en rekke verv i fagbevegelsen, i organisasjonslivet på venstresiden og i Rødt.

### AKP og RV

Ullmann var fra 1970-årene medlem av Arbeidernes Kommunistparti (AKP). På 1980-tallet var han sekretær i partiets internasjonale utvalg og jobbet blant annet med å bygge opp Afghanistan-komiteene i Norge. Ullmann meldte seg ut av AKP i 2001 i protest mot det han mente var voldsromantiske tendenser i partiet. Han fortsatte som aktivist i Rød Valgallianse (RV).

### Rødt

Ullmann spilte en viktig rolle i sammenslåingen av AKP og RV til det nye partiet Rødt. På RVs landsmøte i 2005 foreslo han at partiene skulle innlede forhandlinger om å slå seg sammen. I 2007 var sammenslåingsprosessen gjennomført og Rødt ble stiftet.

I 2008 markerte Ullmann seg som en sterk kritiker av stalinistgruppa Tjen folket, og oppfordret medlemmene i gruppa til å melde seg ut av Rødt. Han beskrev tankegodset til Tjen folket som «søppel og skrot». Alle kjente medlemmer av Tjen Folket ble siden ekskludert fra Rødt.

Ullmann satt i Rødts arbeidsutvalg i perioden 2012–2015. Ved stortingsvalget i 2013 var han partiets 3. kandidat i Oslo. I perioden 2015-2017 er han medlem av partiets faglige utvalg.

### Arbeid mot sosial dumping

I 2013 var Ullmann med på å avsløre sosial dumping i form av livsfarlig arbeid og underbetaling blant rørleggere som arbeidet ved Coops nye storlager på Gardermoen. Rørleggerne fikk med Ullmanns hjelp full erstatning fra Coop. Rørleggerne ble i 2014 tildelt varslerprisen Stockmanns hammer og rettet en spesiell takk til Ullmann.

Ullmann har markert seg som en skarp kritiker av EØS-avtalen og mener denne står i veien for arbeidet mot sosial dumping i norsk arbeidsliv.

Bibliografi
-----------

*Håndbok for tillitsvalgte* (Håndslag forlag, 2023)

Referanser
----------

1. ↑   stortinget.no, stortingsrepresentant-ID BOYULL[Hentet fra Wikidata]
2. ↑  neitileu.no Styret - Boye Ullmann Arkivert 22. januar 2015 hos Wayback Machine.
3. ↑  «Fri Fagbevelse: Boyes kamper». Arkivert fra originalen 27. mars 2015. Besøkt 29. juli 2015.
4. ↑  Hans Petter Sjøli (29.05.2008). «– Søppel og skrot». *Klassekampen*: 4.  *«Rødt-veteran Boye Ullmann oppfordrer alle medlemmer av stalinist-gruppa Tjen Folket til å gå ut av Rødt [...] Han retter spesielt oppfordringen til Rødt-medlemmet Kjell Gunnar Larsen i Haugesund, som ifølge Ullmann er 'partieier' i den stalinistiske gruppa».*
5. ↑  TV2: Risikerer livet for 50 kroner timer
6. ↑  Spanjoler som varslet om Coop får nå full erstatning
7. ↑  «Fri Fagbevegelse: Stolte Stockmann-vinnere». Arkivert fra originalen 1. mai 2014. Besøkt 29. juli 2015.
8. ↑  Fri Fagbevegelse: - Blir ikke kvitt sosial dumping med EØS-avtalen[*død lenke*]
9. ↑  ABC Nyheter: – Ta kon­se­kven­sene av EØS, LO!
10. ↑  VG: Nei-sjef om å droppe EØS-avtalen: Nesten ingen snakker norsk lenger

|  |  |
| --- | --- |
| Oppslagsverk/autoritetsdata | Stortinget **·** VIAF
 |